SL Uradni list Evropske unije C 200/16

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 200/08

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

POVZETEK

UREDBA SVETA (ES) št. 510/2006

„CINTA SENESE“

ES št.: IT-PDO-0005-0491-06.09.2005

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Ministero delle Politiche Alimentari Agricole e Forestali Naslov: Via XX Settembre 20 00187 Roma RM ITALIA Tel. +39 0646655104 Faks +39 0646655306 E-naslov: saco7@politicheagricole.it

2. Vlagatelj:

Naziv: Consorzio per la Tutela della Cinta Senese Naslov: Strada di Cerchiaia 41/4 53100 Siena SI ITALIA Tel. +39 0577389513 Faks +39 0577389513 E-naslov: cinta-senese@libero.it Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.1: Sveže meso (in drobovina)

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime:

„Cinta Senese“

4.2 Opis:

Zaščitena geografska označba „Cinta Senese“ je omejena na meso prašičev za proizvodnjo mesa pasme Cinta Senese, ki se v celoti ali delno vzrejajo na prostem, in meso živali, pridobljenih s parjenjem prašičev, od katerih sta oba vpisana v register reje in/ali rodovniški register genetske vrste „Cinta Senese“.

Meso proizvoda „Cinta Senese“ mora imeti ob sprostitvi na trg te fizikalno-kemijske značilnosti (na 100 g užitnega mesa – 24 ur po zakolu): vsebnost vode do 78 %; vsebnost maščob od 2,5 % (glede na hrbtno mišico longissimus dorsi); pH 45 (pH, merjen 45 minut po zakolu): od 6 do 6,5. Poleg tega mora imeti tak videz in organoleptične značilnosti: živo roza in/ali rdečo barvo; fino teksturo; čvrsto, rahlo prepredeno z maščobnimi venami, mehko, sočno in z aromo po svežem mesu.

4.3 Geografsko območje:

Proizvodno območje obsega celotno ozemlje pokrajine Toskana do nadmorske višine 1 200 metrov, nad katero okoljske razmere niso več ugodne za rejo.

4.4 Dokazilo o poreklu:

Spremljajo se vse stopnje proizvodnega postopka, tako da se na vsaki stopnji evidentirajo vhodni in izhodni proizvodi. S tem spremljanjem ter z vpisom rejcev, klavcev in razkosevalnic v ustrezne registre, ki jih vodi nadzorni organ, ter s pravočasno prijavo proizvedenih količin nadzornemu organu se zagotovita sledljivost in identifikacija proizvoda (od začetka do konca proizvodne verige).

V zvezi s krmo za živali dokument, ki ga dobavitelji izdajo rejcem, potrjuje, da ta izvira z geografskega proizvodnega območja. Rejci morajo tako z ustreznimi notranjimi registri dokazati, da upoštevajo določbe v točki 4.5. Potrdilo, ki ga izdajo dobavitelji, in notranji registri rejcev morajo biti na voljo nadzornemu organu za preverjanje ob inšpekcijskih pregledih.

Prašiče je poleg tega treba identificirati v 45 dneh po rojstvu s pritrditvijo ustrezne razločevalne oznake na ušesa (ušesna zanka ali gumb), na kateri je identifikacijska oznaka zadevne živali. Uporaba različnih barv za razlikovalno oznako je dovoljena, če je potrebno razlikovanje živali, namenjenih za razmnoževanje, in živali, namenjenih za zakol. Polovice trupa se takoj po zakolu označijo z vročim žigom, razseki in kosi pa dobijo razločevalno oznako. Označevanje z vročim žigom in/ali pritrditev razločevalne oznake potekata v klavnici in/ali razkosevalnici. Nadzorni organ preverja vse fizične ali pravne osebe, vpisane v različne registre.

4.5 Metoda pridobivanja:

Živali, namenjene za zakol, je treba v celoti ali delno vzrejati na prostem od četrtega meseca starosti. Število živali na kmetijskem gospodarstvu je največ 1 500 kg žive teže na hektar. Živali se morajo vsak dan zadrževati na ograjenih ali neograjenih zemljiščih, po možnosti z zavetjem, v katerem se lahko zadržujejo ponoči in/ali kamor se lahko zatečejo v neugodnih podnebnih razmerah. Plemenske živali se lahko v času parjenja, pred kotenjem ali po njem zadržujejo v ustreznih zgradbah (svinjak), da se olajšajo sanitarna preverjanja in kotenje.

Krma poteka s pašo v gozdu in/ali na golih zemljiščih s posajenimi krmnimi in žitnimi vrstami. Za prašiče, starejše od štirih mesecev, je dovoljena uporaba dnevnih prehranskih dopolnil, iz katerih je sestavljen del dovoljenega dnevnega obroka, ki ne sme presegati 2 % žive teže živali.

Uporaba dnevnih prehranskih dopolnil (največ 3 % žive teže) za zagotovitev običajne krme živali je dovoljena le in izključno, če vremenske razmere ali njihove posledice (suša, dolga deževna obdobja ali dolgotrajna snežna odeja) ne omogočajo polnega izkoriščanja pašnika ali paše v gozdu.

Pri prašičkih do štirih mesecev starosti pa lahko prehranska dopolnila sestavljajo celoten dnevni obrok, ker se te živali tudi vzrejajo v svinjaku. Sestavine prehranskih dopolnil morajo za najmanj 60 % celotne odmerjene teže izvirati z geografskega proizvodnega območja. Kot dopolnila so dovoljeni ti proizvodi:

— energijski proizvodi: vsa polnozrnata žita,

— beljakovinski proizvodi: oljnice (razen soje in njenih proizvodov) in vse cele stročnice,

— vlaknine: sveža krma, sadje in zelenjava, stranski proizvodi pri mletju žit.

Dovoljena je tudi uporaba vitaminskih in/ali mineralnih dopolnil.

Zaklane živali morajo biti stare najmanj 12 mesecev.

4.6 Povezanost z geografskim območjem:

Povezanost med označbo „Cinta Senese“ in območjem porekla je mogoče upravičiti prav z vrsto reje in krme pasme, zaradi katere ima značilnosti, opisane v točki 4.2. Za opredeljeno geografsko območje so značilni mešani gozdovi, bogati z vrstami hrastov, na katerih rastejo želodi, in obdelovalnimi površinami na robu. Pašniki, ki so pogosto ekstenzivni in ilovnati, so ponavadi posajeni s krmo za pitanje in značilni za toskansko pedoklimatsko okolje. Stoletni človekovi napori so omogočili selekcijo pasme Cinta Senese, ki ima krepke ude in celotno sestavo, za katero so značilne trpežnost, zmernost pri prehranjevanju, prilagodljivost in odpornost na bolezni, uporablja pa lahko skoraj izključno naravne vire, značilne za toskansko okolje. Podobno kot v preteklosti tudi danes značilna reja poteka v celoti ali delno na prostem. Prašič je namreč gnan na pašo v gozdove in na ustrezna zemljišča, ponoči ali v kritičnih obdobjih pred kotenjem ali po njem pa ga ženejo nazaj. Z obliko reje, ki za prašiče določa uporabo gozdnih in zemeljskih virov, se je mogoče izogniti številnim sanitarnim težavam in stresu živali, kar ugodno vpliva na značilnosti, povezane s sestavo in kakovostjo mesa. Za meso namreč ni značilna samo rahla prepredenost z medmišično maščobo, vidno na razrezih, temveč tudi zelo nizka vsebnost maščobe, opredeljena v točki 4.2, kar ni značilno za vsako prašičje meso in velja za pomemben dejavnik, ki zagotavlja njegovo slastnost. Druga zanimiva posebnost mesa „Cinta Senese“ je sestava nenasičenih maščobnih kislin, za katero sta značilna visoka vsebnost oleinske kisline, ki daje arome, ugodne za organoleptične značilnosti mesa, in nizek delež linolne kisline, ki lahko v prekomernih količinah pokvari odlike proizvoda in na katero vpliva krma z značilnih vrst dreves in toskanskih pašnikov.

Paša poleg tega vpliva na genetsko sestavo in zlasti omogoča uživanje mesa v svežem stanju in proizvodnjo predelanih proizvodov, ker se ta dejavnik izraža v večji zmožnosti zadrževanja vode, zaradi česar je škoda pri kuhanju zaradi izgube vode in soljenju na prvi stopnji zorenja predelanih proizvodov zelo majhna.

Treba je poudariti, da je danes meso „Cinta Senese“ neposredno povezano z območjem porekla, zlasti ker je bilo v preteklosti posebno cenjeno zaradi svojih značilnosti in je veljalo za predstavnika tradicionalne toskanske prehrane. Meso „Cinta Senese“ je s pomočjo regionalnih uprav dobivalo čedalje vidnejše mesto na trgu, označba „Cinta Senese“, povezana z različnimi kosi mesa, pa se je pojavila celo na jedilnih listih restavracij.

Danes je meso z označbo „Cinta Senese“ izjemno priljubljeno in v prodaji dosega višje cene od drugega mesa, kar dokazuje lestvica sienske zbornice za trgovino, industrijo, obrtništvo in kmetijstvo v letih 2001 in 2002.

4.7 Nadzorni organ:

Nadzorni organ ustreza pogojem iz standarda EN 45011.

Naziv: Istituto Nord Est Qualità — INEQ Naslov: Via Nazionale 33/35 33030 Villanova di San Daniele del Friuli UD ITALIA Tel. +39 0432956951 Faks +39 0432956955 E-naslov: info@ineq.it

4.8 Označevanje:

Polovice trupa proizvoda „Cinta Senese“ morajo biti označene z vročim žigom na teh mestih: stegno, ledje, potrebušina, pleča in goltanec. Označba z vročim žigom vsebuje logotip zaščitene označbe porekla „Cinta Senese“ in oznako klavnice.

Vsi kosi, odrezani na polovici trupa, označenega z vročim žigom, ki so namenjeni končnemu potrošniku, morajo imeti razločevalno oznako s temi podatki:

— logotip,

— ime zaščitene označbe: Cinta Senese D.O.P,

— znak EU in navedba „Denominazione d’Origine Protetta“,

— oznaka sledljivosti, s katero je mogoče identificirati žival (kraj in datum rojstva) ter določiti kraj in datum zakola in razreza ter količine, dane v prodajo.

Oznaka z zgoraj navedenimi podatki mora biti nedotakljiva, kar zadeva anatomske kose in/ali predpakirane proizvode.

Logotip je sestavljen iz heraldičnega ščitka temno rdeče barve s prikazom prašiča temno sive barve z belim trakom sredi telesa, vse skupaj pa obdaja krog temno rdeče barve, v katerem je napis „allevata in Toscana secondo tradizione“ (tradicionalno pridelano v Toskani). Pod heraldičnim ščitkom in zunaj kroga je označba „Cinta Senese D.O.P.“. Logotip je lahko narejen z istimi črkami v črno-beli različici, na različnih podlagah, lahko je večji ali manjši, vendar je treba upoštevati razmerja in razporeditev besedila.

(1) UL L 93, 31.3.2006, str. 12.